पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना के चलते लगे हुए कर्फ्यू का खामियाजा आम जनता के ऊपर दोहरी मार के रूप में सामने आ रहा है। एक तरफ जहां मार्च से लेकर अप्रैल तक राशन, किराना और सब्जियां 10 रुपए से लेकर 350 रुपए तक महंगे हो गए हैं। वहीं दूसरी तरफ इन पर ओवररेट की समस्याएं भी सामने आ रही है। जिला प्रशासन ने 10 दिन पहले ही सभी राशन के सामान की दरें निर्धारित कर दी थी लेकिन इसके बावजूद अब भी इनकी ओवर रेट का काम जारी है।
इसका अंदाजा इस बात से लगाया जा सकता है कि मार्च के मध्य तक जहां सोयाबीन के 15 किलो का तेल का डिब्बा 1900 रुपए तक आ रहा था, वहीं अब इसकी कीमत है 2300 रुपए के करीब चल रही है। सरसों का तेल भी 30 मार्च को प्रति लीटर 150 रुपए में बिक रहा था, अब यह ₹190 प्रति लीटर बिक रहा है। इसके पीछे व्यापारियों का तर्क है कि फैक्ट्रियों के बंद होने के कारण माल नहीं आ रहा है।
सब्जियों के दाम में 1 अप्रैल से 30 अप्रैल के बीच 20 से ₹40 रुपए प्रति किलो तक की बढ़ोतरी देखी गई है। चावल में यह बढ़ोतरी 10 से ₹30 रुपए प्रति किलो, दालों में 20 से ₹40 प्रति किलो तक हुई है।
जिनकी दर निर्धारित नहीं, उनके दाम भी 1 महीने में इतने बढे़
प्रशासन की ओर से चावल, चाय पत्ती, ड्राय फ्रूट, फल और सब्जियों के दाम निर्धारित नहीं किए गए हैं। 1 अप्रैल से 30 अप्रैल तक इनके दाम में भी प्रति किलो तक ₹10 से लेकर 50 रुपए तक की बढ़ोतरी दर्ज की गई है। जैसे कि जो साधारण चावल पहले ₹40 प्रति किलो तक बिक रहे थे, अब उनकी दर ₹55 रुपए प्रति किलो तक है। इसमें टुकड़ी से लेकर बासमती तक की रेट में बढ़ोतरी दर्ज की गई है। इसी तरह चायपत्ती में प्रति ढाई सौ ग्राम पैकेट पर 10 से ₹20 रुपए, ड्राय फ्रूट में 20 से ₹40 रुपए तक की बढ़ोतरी सामने आई है।
ग्रामीण क्षेत्रों में तय कीमत से ज्यादा हो रही वसूली
प्रशासन द्वारा 10 दिन पहले आवश्यक वस्तुओं की विक्रय दर निर्धारित कर दी। लेकिन अब भी कई व्यापारी इन पर ओवर रेट ले रहे हैं। यह समस्या शहरी क्षेत्र से ज्यादा ग्रामीण और कस्बाई क्षेत्र में है।
इनकी हो रही कालाबाजारी
एक ब्रांड के पान मसाले का पैकेट कर्फ्यू से पहले जहां ₹240 रुपए में आ रहा था, अब उसकी रेट ₹300 रुपए तक वसूली जा रही है। अगर खुले की बात की जाए तो पहले एक पाउच ₹5 रुपए का मिल रहा था, अब उसकी रेट ₹7 रुपए तक ली जा रही है। ग्रामीण क्षेत्रों में तो इसके ₹10 रुपए भी वसूले जा रहे हैं। खुली सिगरेट की रेट ₹10 रुपए ली जा रही थी, अब यह 15 रुपए तक कर दी गई है।
महंगाई के कारण रसाेई का बजट भी बिगड़ा
सब्जी- फ्रूट 1 अप्रैल की दर आज की दर
भिंडी 20 60
तुरई 40 60
करेला 60 80
गवारफली 60 70
लौकी 10 25
टिंडा 25 40
आम 60 60-80
तरबूज 15 20
खरबूज 20 30
नींबू 80 100
(दर रुपए प्रति किलो में)
ओवर रेट की समस्या हल करने के लिए टीमें लगाई हुई हैं। फोन नंबर भी सार्वजनिक किए हुए हैं। जो भी शिकायत आती है उस पर हम कार्रवाई भी कर रहे हैं। लेकिन फिर भी जो कोई चोरी छिपे लोगों की मजबूरी का फायदा उठा रहे हैं, उनके खिलाफ कड़ी कार्रवाई करेंगे। -रेणु जयपाल, कलेक्टर, प्रतापगढ़।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva bho_Deva mar_Deva hin_Deva bho_Deva awa_Deva mai_Deva awa_Deva kas_Deva kas_Deva bho_Deva mag_Deva hin_Deva hin_Deva zho_Hant eng_Latn